Predkladacia správa

Materiál sa predkladá na rokovanie vlády Slovenskej republiky na základe iniciatívy ministra životného prostredia Slovenskej republiky a v súlade s Rozhodnutím č. 1/2002 Asociačnej rady Európskej únie  a Slovenskej republiky o prijatí všeobecných pravidiel a podmienok pre účasť Slovenskej republiky v programoch Spoločenstva. Na základe uvedeného rozhodnutia sa môže Slovenská republika zúčastňovať na všetkých programoch Spoločenstva určených pre kandidátske krajiny strednej a východnej Európy.
Osobitné podmienky účasti na programoch Spoločenstva, vrátane finančných aspektov,  sa upravujú uzatváraním memoránd o porozumení medzi Slovenskom a Európskym spoločenstvom. Podpísanie Memoranda o porozumení medzi Európskym spoločenstvom a Slovenskou republikou o účasti Slovenska v programe Spoločenstva ”Finančný nástroj pre životné prostredie (LIFE)” umožní účasť Slovenska v tomto programe. V prípade, ak by sa Európske spoločenstvo rozhodlo predĺžiť trvanie LIFE bez závažnej zmeny, platnosť Memoranda sa tiež rozšíri v zodpovedajúcej miere a automaticky, ak ho žiadna zo strán nevypovie.
Vláda SR schválila návrh na pristúpenie Slovenskej republiky do programu Európskych spoločenstiev LIFE III (2000-2004) v období 2002-2004 uznesením vlády SR č. 540 dňa 13. júna 2001. Memorandum o porozumení obsahuje podmienky, za ktorých môže Slovenská republika participovať v programe LIFE a určuje výšku finančného príspevku do programu LIFE pre SR.

Finančný nástroj pre životné prostredie LIFE bol ustanovený nariadením Rady č. 1655/2000 Európskeho parlamentu a Rady zo 17. júla 2000.
LIFE je špecifickým nástrojom orientovaným na pomoc pri rozvoji a implementácii politiky životného prostredia v Európskom spoločenstve. Finančný nástroj LIFE sa skladá z troch komponentov: LIFE-nature, LIFE-environment a LIFE-third countries. Ich cieľom je zlepšenie životného prostredia, avšak každá z oblastí má svoje špecifické priority. LIFE-nature (LIFE-príroda) súvisí s aktivitami zameranými na zachovanie prírodných biotopov a pôvodnej fauny a flóry a prispieva k tvorbe Európskej siete chránených území NATURA 2000. LIFE-environment (LIFE-životné prostredie) podporuje inovatívne a demonštratívne aktivity realizované v oblasti ochrany životného prostredia. LIFE-third countries (LIFE-tretie krajiny) je zameraný na podporu projektov najmä v baltických krajinách a krajinách Stredomoria. 
Hlavným cieľom programu LIFE je prispieť k implementácii, aktualizácii a rozvoju environmentálnej politiky Európskeho spoločenstva a tiež environmentálnej legislatívy, najmä tej, ktorá sa týka integrácie životného prostredia do iných politík a trvalo udržateľného rozvoja Spoločenstva.
Finančný rámec pre implementáciu tretej fázy LIFE, teda LIFE III (2000-2004) predstavuje 640 MEUR, z čoho 47% pripadá na LIFE-príroda, 47% na LIFE-životné prostredie a  6% na LIFE-tretie krajiny.
Program LIFE sa implementuje prostredníctvom projektov. Návrhy projektov môžu predkladať všetky právnické aj fyzické osoby z členských krajín EÚ a z kandidátskych krajín, ktoré sú zapojené do programu LIFE.
V máji 2002 odoslalo Ministerstvo životného prostredia SR oficiálnu žiadosť o účasť v programe LIFE III na Generálne riaditeľstvo pre životné prostredie Európskej komisie. V žiadosti sa uvádza, že Slovensko má záujem participovať v programe od roku 2003. Z toho vyplynula potreba predložiť návrhy projektov už v roku 2002 aby bolo možné čerpať prostriedky z programu počas roka 2003. 

Výška finančného príspevku pre Slovensko je stanovená na základe priemernej sumy získanej od EÚ kandidátskymi krajinami zúčastňujúcimi sa na LIFE III a na základe troch faktorov, ktorými sú HDP na osobu, rozloha a počet obyvateľov v príslušnej krajine a 13 kandidátskych krajinách. Finančný príspevok do programu LIFE, ktorý má Slovensko zaplatiť do všeobecného rozpočtu EÚ pre rok 2003  a každý ďalší rozpočtový rok, až do vstupu SR do EÚ je 570 000 EUR. Časť finančného príspevku môže byť financovaná z PHARE, ak o to Slovensko požiada. 
V Memorande sa uvádza, že činnosti, na ktoré sa toto memorandum vzťahuje, budú na Slovensku oslobodené od nepriamych daní, ciel, zákazov a obmedzení dovozu a vývozu. Na strane Slovenska je táto požiadavka legislatívne upravená vyhláškou MF SR č. 94/1996 Z.z. a Colným zákonom č. 238/2002 v znení neskorších predpisov.

Finančný príspevok PHARE na úhradu v programe LIFE  v roku 2003 predstavuje čiastku 285 000 EUR v rámci finančného memoranda 2002. 
Finančný príspevok zo štátneho rozpočtu na úhradu v programe LIFE predstavuje pre rok 2003 285 000 EUR. Tieto prostriedky pre rok 2003 sú programovo alokované a zapracované v programe MŽP SR č. 03H v kapitole všeobecná pokladničná správa.

Ministerstvo životného prostredia odoslalo v mesiacoch október a november 2002 Európskej komisii 5 návrhov projektov pre LIFE-nature a 13 návrhov projektov pre LIFE-environment. Po podpísaní Memoranda budú stanovené osobitné podmienky účasti Slovenska v programe LIFE, vrátane finančných aspektov a Slovensko tak bude mať možnosť získať na základe odoslaných projektových žiadostí  finančné prostriedky z programu LIFE v roku 2003.

Predkladaný text memoranda k programu LIFE bol už na strane Európskej komisie schválený a EK očakáva, že text bude prijatý aj slovenskou stranou. Podpísanie Memoranda oboma stranami je podmienkou participácie Slovenskej republiky v komunitárnom programe LIFE a možnosti  čerpania finančných prostriedkov z tohto programu. 

Účasť Slovenska v programe LIFE vytvára každoročne nároky na štátny rozpočet, ktoré v roku 2003 predstavujú 285 000 EUR. Finančný príspevok, ktorý má Slovensko zaplatiť do všeobecného rozpočtu EÚ na účasť  v LIFE predstavuje 570 000 EUR na rok, až do vstupu Slovenska do EÚ. Časť finančného príspevku môže byť financovaná z PHARE. Účasť na programe nemá bezprostredný ekonomický vplyv ani vplyv na zamestnanosť. 
Zapojenie Slovenska do programu LIFE bude mať pozitívny vplyv  na životné prostredie, nakoľko ciele programu sú priamo orientované na rozvoj, aktualizáciu a implementáciu environmentálnej politiky a legislatívy.